b'\n_START_ARTICLE_\nHimatijas\n_START_PARAGRAPH_\nHimatijas (gr. \xe1\xbc\xb1\xce\xbc\xce\xac\xcf\x84\xce\xb9\xce\xbf\xce\xbd)\xc2\xa0\xe2\x80\x93 vir\xc5\xa1utinis senov\xc4\x97s Graikijos drabu\xc5\xbeis, naudotas archajiniame ir helenistiniame laikotarpiuose. Tai buvo sta\xc4\x8diakampio ar kvadrato formos vilnonio arba lininio audeklo, moter\xc5\xb3\xc2\xa0\xe2\x80\x93 spalvoto \xc5\xa1ilko ar medviln\xc4\x97s, gabalas. Himatijas buvo ma\xc5\xbeesn\xc4\x97s apimties negu rom\xc4\x97ni\xc5\xa1ka toga. Himatijas buvo laikomas \xc4\xafstri\xc5\xbeai per vien\xc4\x85 pet\xc4\xaf arba simetri\xc5\xa1kai per abu pe\xc4\x8dius kaip pala._NEWLINE_\xc5\xa0altomis dienomis moterys himatij\xc4\x85 gobdavo ant chitono. Himatij\xc4\x85 vilk\xc4\x97davo ir vyrai, tik moterys klostydavo j\xc4\xaf su didesne i\xc5\xa1mone\xc2\xa0\xe2\x80\x93 kaip skar\xc4\x85, apsiaust\xc4\x85 ar galvos apdangal\xc4\x85. Drabu\xc5\xbeius ne\xc5\xa1iojo \xc4\xafvairi\xc5\xb3 klasi\xc5\xb3 ir pareig\xc5\xb3 \xc5\xbemon\xc4\x97s, da\xc5\xbenai su jais buvo vaizduojami dievai._NEWLINE_Himatijas dar buvo naudojamas Bizantijos imperijos ankstyvaisiais laikais. Tuo metu juos ne\xc5\xa1iojo \xc5\xbeemos pad\xc4\x97ties visuomen\xc4\x97je \xc5\xbemon\xc4\x97s, ypa\xc4\x8d pasen\xc4\x99 vyrai. Bizantijos mene J\xc4\x97zus Kristus ir kiti Biblijos veik\xc4\x97jai vaizduojami vilkintys himatijus.'